**HunGeoContest**

**angol nyelvű földrajzi tanulmányi verseny országos döntő**

Idén 11. alkalommal rendezi meg a Pécsi Tudományegyetem Természettudományi Kar Földrajzi és Földtudományi Intézetének csapata dr. Trócsányi András vezetésével a HunGeoContest angol nyelvű földrajzi tanulmányi versenyt a középiskolás diákoknak. Az országos verseny döntőjére 2020. április 24-25-én kerül sor hagyományosan a tíz legjobb versenyzővel, akiket az őszi online, valamint a téli írásbeli forduló eredményei alapján válogattak ki az országos selejtezőkön. A döntő hagyományai mentén, az első versenynapon „terepi” és multimédiás megmérettetésben vetik össze tudásukat a versenyzők, a második egység pedig szóbeli feladatok megoldását állítja a legjobb földrajzos diákok elé.

Az idei döntő a járványügyi intézkedésekkel összhangban rendhagyó módon kerül megrendezésre online formában, a MicrosoftTeams nevű alkalmazás felületén. Így a terepi fordulót sem a fizikai, hanem a virtuális térben oldják meg a döntős versenyzők. A szóbeli feladatok közül mind a prezentáció előadásokat, mind a témakifejtést a videó értekezlet funkciójával hajtják végre a négyfős zsűri „jelenlétében”.

A verseny első négy helyezettje adja hagyományosan a magyar válogatottat, amely hazánkat képviseli a iGeo Földrajzi Olimpián. Ebben a tekintetben is új a helyzet, a 2020 nyarára tervezett isztambuli világversenyt csak 2021-ben rendezik majd meg. Emiatt a HunGeoContest első négy helyezettje közül a két legjobb eredményt elérő diák, aki a következő évben még megfelel az olimpia részvételi szabályzatának, vagyis 2021. június 30-ig nem tölti be 19. életévét és hazai középfokú intézmény tanulója az olimpia évében, helyet nyerhet magának a 2021-es olimpiai keretbe.

A verseny döntője sajtónyilvánosságot élvez, amit a szervezők fenntartanak a rendhagyó színtér és kivitelezés ellenére is, vagyis a szervezőcsapat tagjai hozzáférést biztosítanak igény esetén számukra a döntő Teams csoportjában.

További információ és sajtóregisztráció: hungeocontest@gmail.com

Időpont: 2020. április 24-25.

Kapcsolattartó: Dr. Trócsányi András egyetemi docens

 troand@gamma.ttk.pte.hu

 tel: 20/9292228